सियासत और समाज के कई दूसरे खित्तों में मौजूद विसंगतियों पर कुछ शेर बार-बार पढऩे की मांग करते हैं. मसलन, रामकुमार कृषक का यह अंदाज देखेः लोग नंगे और अधनंगे करोड़ों हैं तो हैं, रहनुमाओं ने ही कब पहना है कुछ खादी के बाद. मितभाषी शायर विज्ञान व्रत यह तंज कसकर सकते में डाल देते हैः जिनको पकड़ा हाथ समझकर, वो केवल दस्ताने निकले. हिंदी और मैथिली की भूमि के नरेंद्र भी सियासी कारस्तानियों का हिसाब करते हैः उनका सारा कारबार कर्जे पर चलता है, सूद सहित वह कर्जा हमको भरना पड़ता है. पर राम मेश्राम ज्यादा तल्ख होना पसंद करते हैं (जनता पीसे कुत्ते खाएं, आज यही हिंदोस्तान है). घावों और रिसावों को ढांपने की तरकीबों को माणिक वर्मा यह कहकर उघाडऩा पसंद करते हैं कि गरीबी देन है परमात्मा की, ये जिस पुस्तक में लिक्खा है मिटा दो.